Dohoda

medzi vládou Slovenskej republiky a vládou Poľskej republiky
o výstavbe 
nového cestného prepojenia a hraničného mosta  cez  rieku Poprad
v priestore  obcí Mníšek nad Popradom a  Piwniczna

Vláda Slovenskej republiky a vláda Poľskej republiky (ďalej len “ zmluvné strany”),

-  v súlade  s  Dohodou   medzi vládou Poľskej republiky a vládou  Slovenskej republiky          
   o spolupráci v oblasti  dopravy  podpísanou   dňa 18.augusta 1994 vo Varšave,

- berúc do úvahy  snahu  oboch štátov  o integráciu s Európskou úniou a o rozvoj   
   cezhraničnej   spolupráce,  

-  vedené  snahou o skvalitnenie  cestnej  premávky  medzi oboma štátmi,

-  s cieľom  zlepšiť podmienky rozvoja všestrannej  spolupráce medzi oboma štátmi, 

   dohodli  sa takto: 

Článok 1

1.	Cesta č. I/68 na území Slovenskej republiky a štátna cesta č. 87  na území Poľskej republiky  budú  prepojené na novom mieste, v priestore obcí Mníšek nad Popradom a  Piwniczna hraničným mostom cez rieku Poprad, na II. hraničnom úseku spoločnej štátnej hranice medzi hraničnými znakmi  II/51/1 a II/52a,b.

2.	Na tento účel sa budú realizovať nasledujúce stavby :
a/ nový hraničný most  na  rieke  Poprad (ďalej len “hraničný most”),
b/ nový úsek štátnej cesty č. 87 ku hraničnému  mostu v priestore obce Piwniczna na území Poľskej republiky (ďalej len “poľská prístupová cesta”),
c/ nový úsek  cesty  č.  I/68 ku hraničnému  mostu v priestore obce Mníšek nad Popradom na území Slovenskej republiky (ďalej len “slovenská prístupová cesta”),
d) objekty spoločného cestného hraničného priechodu na území Slovenskej  republiky (ďalej len “objekty hraničného priechodu”).

3.	Zmluvné strany vynaložia úsilie, aby stavby  uvedené v odseku 2 boli ukončené do konca roka  2006.

Článok  2

      1.  Slovenská zmluvná strana sa na účel  vykonávania ustanovení článku 1 zaväzuje: 
       
	1/   pripraviť a riadiť výstavbu hraničného mosta, a to: 
a)	predložiť poľskej strane koncepciu hraničného mosta a vzájomne dohodnúť  jeho konštrukciu,
b)	zabezpečiť vypracovanie projektových dokumentácií a príslušné rozhodnutia a povolenia,
c)	zabezpečiť vypracovanie dokumentácie pre medzinárodnú verejnú súťaž na zhotoviteľa a jej odsúhlasenie s poľskou stranou (ďalej len “tendrová dokumentácia”),
d)	uskutočniť medzinárodnú verejnú súťaž  na zhotoviteľa,
e)	zabezpečiť zástupcom  poľskej strany  účasť  na činnosti výberovej komisie  zriadenej  na výber zhotoviteľa,
f)	uzavrieť zmluvu o dielo s víťazom medzinárodnej verejnej súťaže a zabezpečiť výstavbu,
g)	vykonávať investorský dozor,
h)	počas záručnej lehoty vyžiadať od zhotoviteľa odstránenie prípadných vád a nedorobkov súvisiacich s výstavbou,
2/   vybudovať slovenskú prístupovú cestu,
3/   zabezpečiť výstavbu objektov hraničného priechodu. 

2.	Poľská zmluvná strana sa na účel vykonávania ustanovení článku 1 zaväzuje:
1/   spolupracovať so slovenskou zmluvnou stranou pri príprave a riadení výstavby hraničného mosta, a to zabezpečiť: 
a)	príslušné rozhodnutia a povolenia,
b)	účasť zástupcov poľskej strany vo výberovej komisii medzinárodnej verejnej súťaži na zhotoviteľa,
c)	na svojom území inžiniersko-geologický  prieskum a geodetické práce a odovzdať ich výsledky slovenskej  strane, 
2/   vybudovať  poľskú prístupovú cestu.

3.	Hraničný most bude naprojektovaný, zrealizovaný a skolaudovaný v súlade s vnútroštátnymi právnymi predpismi, normami a  stavebno-technickými  predpismi platnými v oboch štátoch. V prípade, ak by tieto  boli rozdielne, bude sa postupovať podľa tých, ktoré sú prísnejšie. Projektovú dokumentáciu pred vydaním príslušných povolení je potrebné prerokovať v Slovensko-poľskej komisii pre hraničné vody. Pri projektovaní a výstavbe hraničného mosta budú dodržané podmienky stanovené príslušnými  vodohospodárskymi orgánmi  zmluvných strán,   pri rešpektovaní  ustanovení Dohody medzi vládou Slovenskej republiky a vládou Poľskej republiky  o vodnom hospodárstve na hraničných vodách, podpísanej vo Varšave 14 mája 1977, v súlade s jej platným znením a zároveň tak, aby objekty hraničného mosta nezhoršili odtokové pomery rieky Poprad pri prevedení veľkých vôd a ľadochodov.

4.	Výberové konanie na zhotoviteľa hraničného mosta sa uskutoční  v súlade s vnútroštátnym právnym poriadkom platným  v   Slovenskej republike. V tendrovej dokumentácii bude ponuková cena aj cena jednotlivých položiek vyžadovaná v EUR.

5.	Všetky   práce  spojené  s  výstavbou   hraničného mosta  sa musia vykonávať  tak, aby nenarušovali  priebeh  štátnej  hranice. 

6.	Projektová dokumentácia hraničného mosta bude vypracovaná v slovenskom a poľskom jazyku.

7.	Ustanovenia  tohto článku   budú  realizovať  za  slovenskú zmluvnú stranu  Slovenská správa  ciest, okrem odseku 1. bod 3/, ktorý bude realizovať Colné riaditeľstvo Slovenskej republiky ,  a  za poľskú zmluvnú stranu   Generálne  riaditeľstvo verejných ciest (ďalej len “príslušné orgány”).

Článok 3

Zmluvné strany  budú preberať stavebné objekty stavby hraničného mosta spoločne,  prostredníctvom príslušných orgánov  a  za  prítomnosti  zhotoviteľa  prác,  podľa vnútroštátnych právnych predpisov platných v oboch štátoch a podľa  noriem a stavebno-technických predpisov platných v oboch štátoch,  v súlade  s podmienkami  zmluvy o dielo na  výstavbu hraničného  mosta.

Článok  4

Údržba hraničného mosta sa bude riadiť ustanoveniami Dohody medzi vládou Slovenskej republiky a vládou Poľskej   republiky o  údržbe  cestných hraničných mostných objektov   a  spoločných úsekov ciest  na spoločnej štátnej hranici, podpísanej v Bratislave dňa 29. novembra  1995.      

Článok  5

1.	Každá zo zmluvných strán hradí  náklady na  výkup  pozemkov a vybudovanie stavieb uvedených v článku 1 odsek 2, ktoré sa nachádzajú na území jej štátu. 

2.	Poľská  strana  uhradí  slovenskej  strane administratívne náklady, ktoré sa týkajú najmä   úkonov  uvedených v článku 2 odsek 1, bod 1/,  vo výške 10% stavebných nákladov  na výstavbu  poľskej časti hraničného mosta  vyplývajúcich  z dohodnutej ceny v zmluve o dielo na výstavbu hraničného mosta, bez zohľadnenia dane z pridanej hodnoty z tovarov a služieb v zmysle slovenských právnych predpisov. Administratívne náklady budú zaplatené príslušným orgánom poľskej strany do 30 dní odo dňa obdržania faktúry poľskou stranou od príslušného orgánu slovenskej strany vystavenej v EUR. 

3.	Existujúca a nová vypracovaná dokumentácia, najmä geodetická dokumentácia a inžiniersko-geologický  prieskum, ktoré sú nevyhnutné na vypracovanie projektu  hraničného mosta,  budú dané bezplatne k dispozícii  príslušným orgánom poľskej strany príslušnému  orgánu slovenskej strany.

4.	Zmluvné  strany vynaložia úsilie získať finančnú podporu na výstavbu hraničného mosta z príslušného fondu EÚ. 

Článok 6

Každá zo zmluvných strán sa po zrealizovaní výstavby mosta v súlade s touto dohodou stane vlastníkom tej časti hraničného mosta, ktorá sa nachádza na jej štátnom území.

Článok 7

 1. Zhotoviteľ, ktorý bude realizovať výstavbu hraničného mosta, sa v zmluve o dielo na jeho výstavbu zaviaže, že  bude vystavovať príslušnému orgánu slovenskej strany  osobitné faktúry za  vykonané práce podľa ich príslušnosti k štátnemu územiu zmluvných strán na:
   a/  spodnú stavbu,  t.j. predmostia, piliere a úpravy koryta toku rieky Poprad, 
   b/  hornú stavbu, vrátane jej vybavenia.

2. Príslušný   orgán  poľskej  strany   bude   uhrádzať   príslušnému   orgánu   slovenskej strany  finančné čiastky platieb,  ktoré na ňu pripadajú a ktoré sa  týkajú výstavby     hraničného mosta na základe faktúr zaslaných slovenskou stranou a neobsahujúcich daň z pridanej hodnoty za tovary a služby. Platby  sa budú uhrádzať v prospech zhotoviteľa  príslušným orgánom slovenskej strany na základe faktúr predkladaných zhotoviteľom.

3. Príslušný orgán slovenskej strany  oznámi príslušnému orgánu poľskej strany  s dvojmesačným predstihom  približnú  sumu finančných prostriedkov potrebných na platby uvedené v odseku 2.   

4.	 Záverečné vyúčtovanie nákladov na výstavbu hraničného mosta medzi  príslušnými orgánmi oboch strán  sa uskutoční do 30 dní odo dňa  záverečnej kolaudácie.

5.	 Všetky platby príslušného orgánu poľskej strany príslušnému orgánu slovenskej   strany  budú v EUR, v termíne do 30 dní odo dňa obdržania faktúry.

6.	 Príslušný orgán slovenskej strany  po podpise zmluvy o dielo na výstavbu hraničného mosta zašle bezodkladne príslušnému orgánu poľskej strany jedno pôvodné vyhotovenie zmluvy o dielo.

Článok 8

1.	Zmluvné strany umožnia občanom  štátov  zmluvných strán, ktorí vykonávajú práce pri výstavbe hraničného mosta podľa tejto dohody, prekračovať štátnu hranicu  v priestore staveniska hraničného mosta a  zdržiavať  sa v tej časti stavby, ktorá sa nachádza  na území štátu druhej zmluvnej strany  bez povolenia na pobyt a povolenia na zamestnanie, ak  budú mať pri sebe platný doklad, ktorý ich oprávňuje prekračovať štátnu hranicu. 

2.	Zmluvné strany umožnia občanom  tretích štátov,  ktorí vykonávajú práce  podľa tejto dohody, prekračovať štátnu hranicu  v priestore staveniska hraničného mosta a zdržiavať  sa v tej časti stavby, ktorá sa nachádza  na území štátu druhej zmluvnej strany, ak sú zamestnaní v súlade s vnútroštátnymi právnymi predpismi o zamestnávaní cudzincov a majú  pri  sebe  platný   doklad, ktorý ich oprávňuje prekračovať štátnu hranicu. 

3.	Problematiku, ktorá sa týka režimu na štátnej hranici v súvislosti s výstavbou hraničného mosta, dohodnú príslušné orgány ochrany štátnych hraníc zmluvných strán pred započatím  výstavby. 

                                                                Článok 9

Príslušné orgány zmluvných strán  oznámia  svojim hraničným a colným orgánom  termíny začatia a ukončenia výstavby hraničného mosta 14  dní pred začiatkom prác.

                                                                Článok 10   

1.	Na dodávky tovarov a služieb  v súvislosti s výstavbou  hraničného mosta  sa vzťahujú  vnútroštátne právne predpisy oboch zmluvných strán týkajúce sa dane z pridanej hodnoty. 

2.	Technika, náradie, zariadenia, vozidlá  a dopravné prostriedky  potrebné na výkon prác v rámci tejto dohody, ako aj materiál   potrebný pre výstavbu hraničného mosta,  sa  môžu  doviezť   z územia štátu  jednej  zmluvnej strany na územie štátu druhej zmluvnej strany  podľa vnútroštátnych právnych predpisov oboch  zmluvných strán.         

3.  Príslušné daňové a colné orgány  zmluvných strán sa budú vzájomne kontaktovať,             odovzdávať si potrebné  informácie a poskytovať si pomoc pri uplatňovaní              vnútroštátnych   právnych  predpisov, v súlade s  ustanoveniami odsekov 1 a 2. Zástupcovia  týchto orgánov   sú  oprávnení  zdržiavať sa na stavenisku hraničného mosta  a vykonávať tam úkony podľa  ustanovení uvedených v   odsekoch 1 a 2,  ktoré sú  v súlade s ich vnútroštátnymi  právnymi predpismi. 

                                                   Článok 11

1.	Na účely plnenia tejto dohody, ihneď  po jej podpísaní, zmluvné strany zabezpečia vytvorenie slovensko-poľskej Zmiešanej komisie (ďalej len “Zmiešaná komisia”), ktorá bude zložená zo slovenskej a poľskej delegácie. Zmluvné strany zabezpečia vzájomnú výmenu informácie o menovaných predsedoch delegácií.

2.	Každý  predseda delegácie môže zvolať zasadnutie  Zmiešanej komisie  po dohode s predsedom delegácie druhej strany. Toto zasadnutie  sa musí uskutočniť do 1 mesiaca od obdržania návrhu na jeho zvolanie. Zasadania Zmiešanej komisie sa budú uskutočňovať striedavo v oboch štátoch.

3.	Úlohou Zmiešanej komisie  je vyjasňovať problémy týkajúce sa uplatňovania tejto dohody a  predkladať názory a odporúčania príslušným orgánom zmluvných strán, ktoré sa týkajú  najmä :
a/  konštrukcie a parametrov hraničného mosta,
b/  určenia rozsahu spoločných  prác,
c/  overenia  projektu hraničného mosta,
d)  platby a platobných podmienok, 
e/   podmienok  kolaudácie objektov hraničného mosta,
f)   rozdelenia nákladov na výstavbu hraničného mosta,
g)	preberania a odovzdávania do prevádzky objektov hraničného mosta,
h)	termínov realizácie výstavby,
i)	výkladu tejto dohody prípadne jej uplatňovania  v prípade rozdielnych stanovísk.
              
4.	Delegácie zúčastnené v Zmiešanej komisii  sú povinné poskytovať si vzájomnú       pomoc pri príprave  podkladov, ktoré uznajú za potrebné na rozhodovanie      Zmiešanej komisie.

5.    Zmiešaná komisia prijíma rozhodnutia na základe vzájomnej dohody predsedov oboch delegácií.

6.    Príslušné orgány zmluvných strán pred prvým zasadnutím Zmiešanej komisie oznámia mená splnomocnencov, ktorí sú oprávnení vysvetľovať   všetky  problémy   spojené s výstavbou hraničného mosta, vrátane  výkonu spoločných  geodetických prác, preverovania  kvality a správnosti vyúčtovania pred prvým zasadnutím Zmiešanej komisie.
Podrobný rozsah činnosti hore  uvedených splnomocnencov  sa určí  na prvom        zasadaní  Zmiešanej komisie.

Článok 12

1.	Rozdielne stanoviská, ktoré vzniknú počas výkladu a vykonávania tejto dohody, sa budú riešiť na základe návrhu  Zmiešanej komisie rokovaniami zástupcov poverených ministrami zmluvných strán, ktorí riadia otázky dopravy.

2.	V prípade, keď sa  nedosiahne  dohoda  na základe  rokovaní  uvedených v odseku 1., budú  obe  zmluvné strany   riešiť spory diplomatickou cestou.

Článok 13 

1.	Táto dohoda podlieha schváleniu v súlade s vnútroštátnymi právnymi predpismi zmluvných strán  a nadobudne platnosť 90-tym dňom po dni výmeny nót o tomto schválení. Dohoda  bude predbežne vykonávaná odo dňa jej podpisu.

2.	Táto dohoda  bude platná  až do splnenia záväzkov, ktoré z nej vyplývajú. 

3.	Táto dohoda  môže byť menená a doplňovaná na základe  vzájomnej dohody zmluvných strán. Zmeny a doplnky musia byť vykonané písomnou formou. 

Dané v .............................. dňa..................... v dvoch pôvodných vyhotoveniach, každé  v slovenskom a poľskom  jazyku, pričom obe znenia majú rovnakú platnosť.

Za vládu                                                                         Za vládu
Slovenskej republiky                                                     Poľskej republiky